Oficiālais Vēstnesis L 249 , 01/10/2003 Lpp. 0064 - 0065



Padomes Kopējā nostāja 2003/680/KĀDP (2003. gada 29. septembris), ar ko groza Kopējo nostāju 2002/829/KĀDP par konkrēta aprīkojuma piegādi Kongo Demokrātiskajā Republikā EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 15. pantu, tā kā: (1) Pēc dalībvalstu 1993. gada 7. aprīļa lēmuma noteikt ieroču embargo attiecībā uz Zairu (tagad – Kongo Demokrātiskā Republika) un pēc tam, kad 2002. gada 11. martā Padome pieņēma Kopējo nostāju 2002/203/KĀDP attiecībā uz Eiropas Savienības atbalstu Lusakas [1] uguns pārtraukšanas nolīguma izpildei un Kongo Demokrātiskās Republikas miera procesam, Padome 2002. gada 21. oktobrī pieņēma Kopējo nostāju 2002/829/KĀDP par noteikta aprīkojuma piegādi Kongo Demokrātiskajā Republikā [2], ar ko atļauj zināmas atkāpes no ieroču embargo. (2) Apvienoto Nāciju Organizācijas Drošības padome 2003. gada 28. jūlijā pieņēma Rezolūciju 1493 (2003), ar ko nosaka ieroču embargo un embargo attiecībā uz palīdzību, konsultāciju sniegšanu vai apmācību, kas saistīta ar darbībām pret visām ārvalstu un Kongo iedzīvotāju bruņotām grupām, kuras darbojas Kivu ziemeļu un dienvidu, kā arī Ilutri teritorijā Kongo Demokrātiskajā Republikā, un grupām, kuras nav 2002. gada 17. decembrī Pretorijā parakstītā Globālā un visaptverošā nolīguma par pāreju līgumslēdzējas puses, un ar ko atļauj zināmas atkāpes. Šīm atkāpēm ir vajadzīga valsts atļauja. (3) Lai īstenotu ANO Drošības padomes Rezolūciju 1493 (2003), jāgroza Kopējā nostāja 2002/829/KĀDP. (4) Lai īstenotu konkrētus pasākumus, ir vajadzīga Kopienas rīcība, IR PIEŅĒMUSI ŠO KOPĒJO NOSTĀJU. 1. pants Kopējo nostāju 2002/829/KĀDP ar šo groza šādi. Kopējās nostājas 1. pantu aizstāj ar šādu: "1. pants 1. a) Ieroču un ar tiem saistīto visa veida materiālu, to skaitā ieroču un munīcijas, militāro transportlīdzekļu un aprīkojuma, paramilitāro spēku aprīkojuma un to rezerves daļu tieša vai netieša pārdošana vai pārvešana Kongo Demokrātiskajai Republikai, ko īsteno dalībvalstu pilsoņi vai no dalībvalstu teritorijām, vai izmantojot kuģus ar dalībvalstu karogiem un to lidmašīnas, ir aizliegta neatkarīgi no tā, vai tā rodas to teritorijā, vai nē; b) tieša vai netieša jebkādas palīdzības (ietverot finansēšanu un finansiālu palīdzību), konsultāciju vai apmācību, to skaitā īpašas tehniskas apmācības un palīdzības, kas saistīta ar a) apakšpunktā minēto priekšmetu piegādi, ražošanu, apkopi vai izmantošanu, sniegšana jebkurai personai, vienībai vai struktūrai Kongo Demokrātiskajā Republikā, ko īsteno dalībvalsts pilsoņi vai personas no dalībvalstu teritorijām, ir aizliegta. 2. Šā panta 1. punktu nepiemēro: a) 1. punktā minētajai ieroču un ar tiem saistīto materiālu piegādei, pārdošanai vai pārsūtīšanai vai palīdzības, konsultāciju vai apmācības sniegšanai Apvienoto Nāciju Organizācijas misijai Kongo Demokrātiskajā Republikā un apvienotajai Kongo valsts armijas un policijas spēkiem; b) tādas subletālas kaujas tehnikas piegādei, pārdošanai vai pārvešanai, kas paredzēta vienīgi humānai izmantošanai vai aizsardzībai, vai tādas palīdzības un apmācības sniegšanai, kas saistīta ar šādu subletālu tehniku, ja šāda piegāde vai sniegšana ir iepriekš paziņota ANO ģenerālsekretāram ar tā īpašā pārstāvja starpniecību. 3. Ieroču un ar tiem saistīto materiālu piegādei, pārdošanai vai pārvešanai vai pakalpojumu sniegšanai, kas minētas 2. punktā, ir jāsaņem atļauja, ko piešķir dalībvalstu kompetentās iestādes. 4. Dalībvalstis izvērtē katru 2. punktā noteikto piegāžu gadījumu atsevišķi, ņemot vērā visus kritērijus, kas norādīti Eiropas Savienības rīcības kodeksā attiecībā uz ieroču eksportu. Dalībvalstis pieprasa atbilstīgu drošības kontroli, vērstu pret nepareizu tās atļaujas izmantošanu, kas piešķirta atbilstīgi 3. punktam, un attiecīgā gadījumā paredz piegādāto ieroču un ar tiem saistīto materiālu atgūšanu." 2. pants Šī kopējā nostāja stājas spēkā tās pieņemšanas dienā. 3. pants Šo kopējo nostāju publicē Eiropas Savienības Oficiālajā Vēstnesī. Briselē, 2003. gada 29. septembrī Padomes vārdā — priekšsēdētājs F. Frattini [1] OV L 68, 12.3.2002., 1. lpp. [2] OV L 285, 23.10.2002., 1. lpp. --------------------------------------------------